Steinhoff herwin veld in laat lopie | Netwerk24
Steinhoff herwin veld in laat lopie
Deur Nellie Brand-Jonker 11 April 2018 14:10
’n Stroewe Christo Wiese, voormalige voorsitter van Steinhoff, Woensdag in die parlement. Foto: Nellie Brand-Jonker
Steinhoff het Woensdagmiddag baie naby gekom aan net R2 per aandeel.
Die aandeel het egter veld herwin in ’n laatmiddag-lopie wat die aandeel weer tot R2,41 opgedruk het. Dit was 3,98% laer vir die dag.
Dít nadat die aandeel Woensdag in ’n stadium 17% laer op R2,05 verhandel het. Steinhoff se markwaarde het nou al met meer as 95% geval sedert die sluiting van R55,81 op 1 Desember.
Dit volg nadat die aandeelprys Dinsdag op ’n nuwe laagtepunt van R2,51 gesluit het nadat dit die dag met 15% gedaal het.
Die jongste daling in sy aandeelprys hou vermoedelik verband met nuwe onthullings oor transaksies wat verlede jaar met sy grootste aandeelhouer, Christo Wiese, plaasgevind het, na bewering sonder dat die normale prosesse vir openbaarmaking en korporatiewe bestuur daaroor gevolg is.
Wiese is nie meer Steinhoff se grootste aandeelhouer nie omdat aandele wat hy met lenings gekoop het, deur banke teruggeneem is toe die prys in Desember so skerp geval het.
Die JSE het voorheen gesê hy gaan nie die aandeel se verhandeling opskort nie omdat sy hoofnotering in Frankfurt is en dié aandeelbeurs dit eers moet doen.
Dit is ten spyte van die JSE se streng reëls oor onder meer die uitreiking van finansiële resultate binne drie maande ná die einde van die verslagdoeningstyd. Die verhandeling in aandele van Suid-Afrikaanse maatskappye wat versuim om dit te doen, kan opgeskort word.
Steinhoff het reeds dié reël oortree, maar die JSE voer aan as hy verhandeling opskort, word binnelandse aandeelhouers benadeel omdat buitelandse verhandeling nog voortduur.
Steinhoff se aandeelprys het begin tuimel nadat hy in die week van 5 Desember aangekondig het die uitvoerende hoof Markus Jooste het met onmiddellike ingang bedank en ongerymdhede met sy boeke word ondersoek. Die ondersoek deur PwC duur steeds voort.
Meer oor: Steinhoff | Christo Wiese | Jse | Steinhoff-Skandaal | Aandeelprys
Wiese moet R4,9 mjd. aan Steinhoff terugbetaal
Sakpas-Sake: Guptas, Denel en glips met die internet